Komisijos reglamentas (EB) Nr. 283/2001
2001 m. vasario 9 d.
iš dalies keičiantis Reglamentą (EB) Nr. 562/2000, nustatantį Tarybos reglamento (EB) Nr. 1254/1999 išsamias taikymo taisykles dėl galvijienos supirkimo, ir Reglamentą (EB) Nr. 2734/2000
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 47 straipsnio 8 dalį,
kadangi:
(1) 2000 m. gruodžio 14 d. Komisijos reglamente (EB) Nr. 2734/2000, iš dalies keičiančiame Reglamentą (EEB) Nr. 1627/89 dėl jautienos supirkimo konkurso tvarka, nukrypstančiame arba iš dalies keičiančiame Reglamentą (EB) Nr. 562/2000, nustatantį Tarybos reglamento (EB) Nr. 1254/1999 išsamias taikymo taisykles dėl galvijienos supirkimo [2], su pakeitimais, padarytais Reglamentu (EB) Nr. 3/2001 [3], yra nustatyta nemažai Komisijos reglamento (EB) Nr. 562/2000 [4] pakeitimų ir nukrypimų nuo jo, atkreipiant dėmesį į išskirtinę rinkos padėtį, kuriai įtakos turėjo su spongiformine encefalopatija (BSE) susiję pastarojo meto įvykiai.
(2) Atsižvelgiant į šią išskirtinę rinkos padėtį ir siekiant veiksmingesnių Reglamente (EB) Nr. 2734/2000 numatytų intervencinių priemonių, reikėtų nukrypti nuo Reglamento (EB) Nr. 562/2000 4 straipsnio 2 dalies g punkto dėl didžiausio skerdenų svorio dviems 2001 m. vasario mėn. skelbiamiems konkursams nenustatant jokių svorio apribojimų, o vėlesniems 2001 m. pirmąjį ketvirtį skelbtiniems konkursams padidinant šį svorį iki 430 kg, tuo pačiu metu leidžiant pirkti didesnio svorio galvijus už didžiausiam leistinam svoriui nustatytą kainą.
(3) Dėl to reikėtų iš dalies keisti Reglamentą (EB) Nr. 2734/2000.
(4) Supirktus produktus nuo 2002 m. sausio 1 d. galima parduoti, tai tuomet, kai taikoma 2000 m. liepos 17 d. Europos Parlamento ir Tarybos reglamente (EB) Nr. 1760/2000, nustatančiame galvijų identifikavimo ir registravimo sistemą, reglamentuojančiame jautienos bei jautienos produktų ženklinimą etiketėmis ir panaikinančiame Reglamentą (EB) Nr. 820/97 [5], nustatyta kilme pagrįsta privalomoji ženklinimo etiketėmis sistema, turėtų būti reikalaujama, kad, remiantis Reglamento (EB) Nr. 1760/2000 13 straipsnio 5 dalimi, produktų, intervencijai superkamų pagal sutartis, sudarytas nuo 2001 m. vasario 12 d. (t. y. galiojančias nuo vasario mėn. paskelbto pirmojo konkurso), etiketėse būtų nurodyta šalis, kurioje galvijai gimė ir buvo auginami mėsai, ir Komisijos reglamento (EB) Nr. 1825/2000 [6], nustatančio išsamias Reglamento (EB) Nr. 1760/2000 taikymo taisykles, 2 straipsnio 2 dalyje nustatytomis nuorodomis.
(5) Reglamento (EB) Nr. 562/2000 III priede pateikiamos nuostatos, taikomos skerdenoms, skerdenų pusėms ir ketvirčiams, kuriuos galima supirkti. Siekiant laikytis dabartinės komercinės praktikos, reikėtų iš dalies keisti tame priede pateiktą skerdenų pusių aprašą, taikant jame tam tikrą leistino nukrypimo ribą.
(6) Todėl reikėtų atitinkamai iš dalies keisti Reglamentą (EB) Nr. 562/2000.
(7) Atsižvelgiant į padėties raidą, šis reglamentas turi įsigalioti tuoj pat.
(8) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2734/2000 6 straipsnio 1 dalis pakeičiama taip:
"1. Nepaisant Reglamento (EB) Nr. 562/2000 4 straipsnio 2 dalies g punkto, tame straipsnyje minimas didžiausias skerdenų svoris turi būti 430 kg. Tačiau:
- dvejiems 2001 m. vasario mėnesį skelbiamiems konkursams didžiausias skerdenų svoris netaikomas,
- pagal likusius 2001 m. pirmojo ketvirčio konkursus daugiau kaip 430 kg sveriančias skerdenas galima supirkti, tačiau taikoma kaina už didžiausią svorį."
2 straipsnis
Reglamentas (EB) Nr. 562/2000 iš dalies keičiamas taip:
1. 4 straipsnio 3 dalies d punktas pakeičiamas taip:
"d) paženklinta taikant Europos Parlamento ir Tarybos reglamente (EB) Nr. 1760/2000 [7] nustatytą sistemą ir, sutarčių, sudarytų nuo 2001 m. vasario 12 d., atveju, įskaitant to reglamento 13 straipsnio 5 dalyje nustatytas nuorodas."
2. III priedo 2 punkto b papunktis pakeičiamas taip:
"b) skerdenos pusė - tai produktas, gautas a papunktyje minimą skerdeną simetriškai perpjovus per kaklo, nugaros, juosmens ir kryžmens slankstelių vidurį, taip pat per krūtinkaulio, vidurį ir sėdynkaulio bei gaktikaulio jungtį. Nugaros ir juosmens slanksteliai pjaunant neturi būti išnarinti; ant šalia esančių raumenų ir sausgyslių neturi likti didesnių pjūklų ar peilių žymių."
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. vasario 9 d.